কক্সবাজার মহিলা কলেজে মানবিক বিভাগের এইচএসসি কৃতি সংবর্ধনা দিলো সিবিআইইউ

নিজস্ব প্রতিবেদক:
কক্সবাজার মহিলা কলেজে মানবিক বিভাগ থেকে ২০২৫ সালে এইচএসসি পরীক্ষায় উত্তীর্ণ ছাত্রীদের সংবর্ধনা ও ক্যারিয়ার কাউন্সিলিং অনুষ্ঠিত হয়েছে।

৪ ডিসেম্বর সকালে কক্সবাজার ইন্টারন্যাশনাল ইউনিভার্সিটির উদ্যোগে কলেজের হল রুমে অনুষ্ঠানে উপস্থিত শিক্ষার্থীদের ভবিষ্যৎ স্বপ্ন জাগিয়ে বক্তব্য রাখেন আইন বিভাগের চেয়ারম্যান অধ্যাপক গোলাম মওলা।

তিনি বলেন, জীবনে ব্যর্থতা বলতে কিছুই নেই। সুনির্দিষ্ট লক্ষ্য ও স্বপ্ন নিয়ে কঠোর পরিশ্রমের মাধ্যমে এগিয়ে গেলে সফলতা ধরা দিবেই। এইজন্য শিক্ষার্থীদের লক্ষ্যবস্তু ঠিক করেই এগোতে হবে। তিনি বলেন, কক্সবাজার ইন্টারন্যাশনাল ইউনিভার্সিটি শিক্ষার সুষ্ঠু পরিবেশ নিশ্চিত করেছে।

বিশ্ববিদ্যালয়ের সহকারী পরিচালক (পিআর এন্ড মিডিয়া) ইমাম খাইরের সঞ্চালনায় সংবর্ধনা অনুষ্ঠানে অতিথির বক্তব্য রাখেন, মহিলা কলেজের অর্থনীতি বিভাগের সহযোগী অধ্যাপক শাহ আলম, শিক্ষক পরিষদের সম্পাদক ও বাংলা বিভাগের সহকারী অধ্যাপক আফরোজা সুলতানা।

বিশ্ববিদ্যালয়ে শিক্ষা-দীক্ষার মান, পরিবেশ, পড়ালেখায় সুযোগ-সুবিধাসহ নানা দিক তুলে ধরে বক্তব্য রাখেন, সহকারী পরিচালক (প্রমোশন) দরবেশ আলী আরমান ও ইংরেজি বিভাগের সহকারী অধ্যাপক আদিল ইলাহী।

অনুষ্ঠানের শুরুতে স্বাগত বক্তব্য দেন সহকারী রেজিস্ট্রার সেলিম জাহাঙ্গীর।

সংবর্ধনা অনুষ্ঠানে কৃতি শিক্ষার্থীদের পাশাপাশি কলেজের শিক্ষক, কর্মকর্তাবৃন্দসহ সংশ্লিষ্টরা উপস্থিত ছিলেন।

কৃতি শিক্ষার্থীরা সংবর্ধনা ও ক্যারিয়ার কাউন্সিলে অংশগ্রহণের সুযোগ পাওয়ায় বিশ্ববিদ্যালয় কর্তৃপক্ষের প্রতি কৃতজ্ঞতা জানান।

উল্লেখ্য, কক্সবাজার ইন্টারন্যাশনাল ইউনিভার্সিটিতে এলএলবি, ইংলিশ, ইসলামিক স্টাডিজ, বিবিএ, কম্পিউটার সাইন্স এবং হসপিটালিটি এন্ড ট্যুরিজম ম্যানেজমেন্ট এই ছয়টি বিভাগে অনার্স কোর্স, ইসলামিক স্টাডিজ, এমবিএ ও ইংরেজি বিভাগে মাস্টার্স এবং ট্যুরিজম, কম্পিউটার সায়েন্স ও ইংরেজি বিষয়ে সার্টিফিকেট কোর্স চালু রয়েছে। এসব বিষয়ে নতুন সেমিস্টার ভর্তি নেওয়া হচ্ছে।

দেশ-বিদেশের খ্যাতনামা পাবলিক ও প্রাইভেট বিশ্ববিদ্যালয়ে শ্রেষ্ঠ ফলাফল অর্জনকারী শিক্ষার্থীরা সিবিআইইউতে শিক্ষক পদে নিয়োজিত রয়েছেন। এমফিল গবেষক ও পিএইচডি হোল্ডার শিক্ষকগণ এখানে অধ্যাপনা করেন। শতভাগ স্কলারশিপ নিয়ে অনার্স পড়ার সুযোগ রয়েছে কক্সবাজার ইন্টারন্যাশনাল ইউনিভার্সিটিতে।