কক্সবাজার ইন্টারন্যাশনাল ইউনিভার্সিটিতে ইংলিশ ট্যালেন্ট শো

নিজস্ব প্রতিবেদক:
কক্সবাজার ইন্টারন্যাশনাল ইউনিভার্সিটিতে ‘ইংলিশ ট্যালেন্ট শো’ অনুষ্ঠিত হয়েছে।

২ ডিসেম্বর সকালে বিশ্ববিদ্যালয়ের কনফারেন্স হলে ইংলিশ ট্যালেন্ট শো উদ্বোধন করেন বিশ্ববিদ্যালয়ের ডিন অধ্যাপক কাজী মোস্তাইন বিল্লাহ, আন্তর্জাতিক দাতা সংস্থা টিকার প্রতিনিধি আব্দুল কাদির বাইরাম ও আয়শা নূর।

ইংরেজি বিভাগের বিভাগীয় প্রধান ও সহকারী অধ্যাপক তামান্না নওরিন আজম এর সভাপতিত্বে আয়োজিত অনুষ্ঠানে বিশ্ববিদ্যালয়ের প্রক্টর বদিউল আলমসহ ইংরেজি বিভাগের শিক্ষকগণ স্বতঃস্ফূর্তভাবে অংশগ্রহণ করেন।

ইংলিশ ট্যালেন্ট শো ঘিরে পুরো ক্যাম্পাসজুড়ে আনন্দ, উচ্ছ্বাস দেখা দেয়। শিক্ষার্থীদের প্রাণবন্ত উপস্থিতি ও নানা উপস্থাপনায় মুখরিত হয় বিশ্ববিদ্যালয় আঙ্গিনা।

শিক্ষার্থীদের প্রগতিশীল মেধাকে উপস্থাপন করার লক্ষে এই উদ্যোগ গ্রহণ করে ইংরেজি বিভাগ।

তামান্না নওরিন আজম জানান, বৈচিত্র্যময় শিল্পকলার মাধ্যমে স্থানীয় প্রতিভাদের মঞ্চ দেওয়ার লক্ষ্যে ইংলিশ ট্যালেন্ট শো আয়োজন করা হয়। শিক্ষার্থীদের অঙ্কন ও চিত্রশিল্প, রন্ধনশিল্প, সঙ্গীত প্রতিভা, নৃত্যকলা, আবৃত্তি ও বাচিক প্রতিভা ইত্যাদির প্রদর্শন দর্শকদের মুগ্ধ করে।