বিএনপি ক্ষমতায় এলে হবে “ভরপুর উন্নয়ন”-পেকুয়ায় সালাহউদ্দিন আহমদ

পেকুয়া প্রতিনিধি

দীর্ঘ প্রায় ১৪ বছর পর নির্বাচনী এলাকায় ফিরে ব্যাপক গণসংযোগ ও প্রচারণা চালিয়েছেন বিএনপির স্থায়ী কমিটির সদস্য এবং কক্সবাজার-১ (চকরিয়া-পেকুয়া) আসনের ধানের শীষের প্রার্থী সালাহউদ্দিন আহমদ। গণসংযোগে তিনি দলীয় প্রতীক ধানের শীষে ভোট চেয়ে আসন্ন জাতীয় নির্বাচনকে “দেশের ইতিহাসে গুরুত্বপূর্ণ” হিসেবে উল্লেখ করেন।

বুধবার (৩ ডিসেম্বর) দ্বিতীয় দিনের কর্মসূচিতে তিনি পেকুয়া উপজেলার সদর, শীলখালী, বারবাকিয়া, টৈটং ও রাজাখালী ইউনিয়নের বিভিন্ন স্থানে ব্যাপক গণসংযোগ ও পথসভা করেন। বিভিন্ন বয়সী মানুষের ঢল ও স্থানীয় নেতাকর্মীদের অংশগ্রহণে এলাকাজুড়ে ছিল প্রচারণার উচ্ছ্বাস।

গণসংযোগকালে বক্তব্য দিতে গিয়ে সালাহউদ্দিন আহমদ বলেন, “বাংলাদেশের স্বাধীনতা, সার্বভৌমত্ব ও জাতীয় ঐক্যের প্রতীক আমাদের দেশনেত্রী বেগম খালেদা জিয়া। আর গণতন্ত্রের প্রতীক হলো ধানের শীষ। গণতন্ত্র ও দেশ রক্ষার জন্য সবাইকে ধানের শীষে ভোট দিতে হবে।”

তিনি খালেদা জিয়ার সুস্থতা কামনা করে সকলের দোয়া চান এবং তারেক রহমানের নেতৃত্বের প্রতি আস্থা প্রকাশ করেন।

গণসংযোগে নিজের দীর্ঘ অনুপস্থিতির কথাও স্মরণ করেন তিনি। “দীর্ঘ ১৪ বছর পরে আপনাদের মাঝে ফিরে আসতে পেরেছি—এটা আমার জন্য আল্লাহর বিশেষ রহমত। আপনাদের দোয়া ও ভালোবাসাই আমাকে বাঁচিয়ে রেখেছে,” বলেন সালাহউদ্দিন।

তিনি দাবি করেন, তাকে “হত্যার উদ্দেশ্যে অপহরণ” করা হয়েছিল। তবে এ বিষয়ে তিনি আইনি ও রাজনৈতিক প্রক্রিয়ার মধ্যেই লড়াই অব্যাহত রাখার কথা জানান।

কক্সবাজারের উপকূলীয় অঞ্চলে লবণ উৎপাদন অন্যতম প্রধান শিল্প। গণসংযোগে লবণ চাষিদের সমস্যার প্রসঙ্গ তুলে তিনি বলেন, “দেশীয় লবণ শিল্প রক্ষায় লবণ আমদানি বন্ধের প্রস্তাব অন্তবর্তী সরকারের কাছে পাঠানো হবে। বিএনপি সরকার গঠন করলে লবণ চাষীদের সকল সমস্যা সমাধান ও ন্যায্য মূল্য নিশ্চিত করা হবে।”

স্থানীয় চাষিরা তার কাছে ন্যায্যমূল্য, আধুনিক প্রযুক্তি, প্রাকৃতিক দুর্যোগে ক্ষতিপূরণসহ নানা দাবি তুলে ধরেন।

এলাকার সম্ভাব্য উন্নয়ন পরিকল্পনার কথা তুলে ধরে তিনি বলেন, “মহেশখালী গভীর সমুদ্রবন্দরকে কেন্দ্র করে পুরো উপকূলীয় অঞ্চলে শিল্প, বাণিজ্য, যোগাযোগ ও পর্যটনসহ বিস্তৃত উন্নয়ন বাস্তবায়ন করা হবে। এতে দক্ষিণ চট্টগ্রাম হবে জাতীয় অর্থনীতির নতুন প্রবৃদ্ধির কেন্দ্র।”

তিনি দাবি করেন, বিএনপি সরকার ক্ষমতায় এলে “ভরপুর উন্নয়ন” হবে এবং পেকুয়ার মানুষের দীর্ঘদিনের অবহেলা দূর করা হবে।

সালাহউদ্দিন আহমদ দলের নেতাকর্মীদের উদ্দেশ্যে বলেন—“আমার হয়ে ঘরে ঘরে যান, ধানের শীষের পক্ষে ভোট চান। জনগণের কাছে বিএনপির প্রতিশ্রুতি পৌঁছে দিন।”

গণসংযোগ চলাকালে বিভিন্ন স্থানে স্থানীয় বাসিন্দারা ফুল দিয়ে তাকে বরণ করে নেন। নারী ও তরুণ ভোটারদের উপস্থিতিও ছিল চোখে পড়ার মতো।